Üzenet (Móra László)
Levél jött a kis falumból.
Bár sose jött volna!
Azt a kedves öreg házat
Tegnap verték dobra.
Kicsi kertünk közepében
Az a piros rózsa
Másnak nyílik. Többet már én
Nem téphetek róla...

Harangoznak kis falunkba...
Erre száll a hangja,
Az én szívem nagy bánatát
Sírja, siratgatja.
Velem együtt panaszkodik,
Hogyne panaszkodna:
Falunkban a magyar szót is
Tegnap verték dobra.

Ne is írjon kis falunkból
Senki, senki többet!
Nem üzenek én se eztán,
Csak az árvult rögnek,
Meg az Égnek küldöm könnyem
A földre borulva:
Küldj, Istenem, igazságot
Az én kis falumra!

versek